REGULAMENTUL (UE) 2019/1791 AL COMISIEI

din 17 octombrie 2019

de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru 1-decanol, 2,4-D, ABE-IT 56, ciprodinil, dimetenamid, alcooli grași, florpirauxifen-benzil, fludioxonil, fluopiram, mepiquat, pendimetalin, picolinafen, piraflufen-etil, piridaben, S-acid abscisic și trifloxistrobin din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 5 alineatul (1), articolul 14 alineatul (1) litera (a) și articolul 16 alineatul (1) litera (a),

întrucât:

(1) Pentru 2,4-D, ciprodinil, dimetenamid, fludioxonil, mepiquat, pendimetalin, picolinafen, piraflufen-etil, piridaben și trifloxistrobin, limitele maxime de reziduuri (denumite în continuare „LMR”) au fost stabilite în anexa II la Regulamentul (CE) nr. 396/2005. Pentru fluopiram, LMR-urile au fost stabilite în partea A din anexa III la regulamentul respectiv. 1-decanolul, alcoolii grași și S-acidul abscisic au fost incluși în anexa IV la regulamentul respectiv. Pentru ABE-IT 56 și florpirauxifen-benzil nu au fost stabilite LMR-uri specifice, iar substanțele respective nu au fost incluse în anexa IV la regulamentul menționat, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv.

(2) În contextul unei proceduri de autorizare a utilizării unui produs de protecție a plantelor care conține substanța activă ciprodinil pe feniculul de Florența, a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește dimetenamidul-P, o astfel de cerere a fost depusă pentru ceapa de primăvară, lăptuci, scarolă și „plante aromatice și flori comestibile”. În ceea ce privește fludioxonilul, o astfel de cerere a fost depusă pentru feniculul de Florența. În ceea ce privește fluopiramul, o astfel de cerere a fost depusă pentru broccoli. În ceea ce privește mepiquatul, o astfel de cerere a fost depusă pentru ciupercile de cultură. În ceea ce privește pendimetalinul, o astfel de cerere a fost depusă pentru căpșuni, usturoi, ceapă, ceapă eșalotă, tomate, ardei, vinete, castraveți, cornișoni, dovlecei, pepeni galbeni, dovleci, pepeni verzi, anghinare, praz și semințe de rapiță. În ceea ce privește picolinafenul, o astfel de cerere a fost depusă pentru orz, ovăz, secară și grâu. În ceea ce privește piraflufen-etilul, o astfel de cerere a fost depusă pentru fructe citrice, fructe nucifere, fructe sămânțoase, fructe sâmburoase, struguri, coacăze, agrișe, boabe de soc, măsline de masă, cartofi, semințe de rapiță, semințe de bumbac, măsline pentru ulei, orz, ovăz, secară și grâu. În ceea ce privește piridabenul, o astfel de cerere a fost depusă pentru tomate și vinete. În ceea ce privește trifloxistrobinul, o astfel de cerere a fost depusă pentru broccoli.

(4) În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere de toleranță la importuri pentru substanța 2,4-D utilizată în Canada și Statele Unite pe boabele de soia. Solicitantul susține că utilizările autorizate ale substanței respective pe astfel de culturi în țările respective generează reziduuri care depășesc LMR prevăzută în Regulamentul (CE) nr. 396/2005 și că este necesară stabilirea unei LMR mai înalte pentru a se evita barierele comerciale la importul culturilor respective.

(5) În conformitate cu articolul 8 din Regulamentul (CE) nr. 396/2005, respectivele cereri au fost evaluate de către statele membre în cauză, iar rapoartele de evaluare au fost înaintate Comisiei.

(6) Autoritatea Europeană pentru Siguranța Alimentară (denumită în continuare „autoritatea”) a evaluat cererile și rapoartele de evaluare, analizând în special riscurile pentru consumatori și, după caz, pentru animale și a emis avize motivate privind LMR-urile propuse (2). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(7) În ceea ce privește substanța 2,4-D, solicitantul a furnizat informații care nu erau disponibile anterior, în cursul examinării efectuate în conformitate cu articolul 12 din Regulamentul (CE) nr. 396/2005. Aceste informații se referă la o metodă analitică validată pentru matricele cu conținut ridicat de ulei.

(8) În ceea ce privește dimetenamidul, solicitantul a prezentat o astfel de informație cu privire la metabolismul plantelor.

(9) În ceea ce privește pendimetalinul, solicitantul a prezentat studiile lipsă privind reziduurile.

(10) În ceea ce privește picolinafenul, solicitantul a prezentat o metodă analitică validată pentru cereale și pentru produse de origine animală și a prezentat studiul lipsă de hrănire a rumegătoarelor.

(11) În ceea ce privește piraflufen-etilul, solicitantul a prezentat metode analitice validate pentru matricele cu conținut ridicat de apă, de materie uscată, de acid și de grăsime, precum și studiul lipsă privind stabilitatea la depozitare pentru cereale și a pus la dispoziție pe piață standardul de referință pentru piraflufen.

(12) Referitor la toate cererile, autoritatea a concluzionat că sunt îndeplinite toate cerințele privind datele și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Ea a ținut seama de cele mai recente informații privind proprietățile toxicologice ale substanței. Nici expunerea pe toată durata vieții la aceste substanțe prin consumul tuturor alimentelor care le-ar putea conține, nici expunerea pe termen scurt ca urmare a unui consum mare de produse în cauză nu au indicat existența unui risc de depășire a dozei zilnice acceptabile sau a dozei acute de referință.

(13) În ceea ce privește mepiquatul, producătorii de ciuperci au prezentat date de monitorizare recente, în special cu privire la bureții negri de fag, în care se arată că în produsele respective apar reziduuri la niveluri mai ridicate decât actuala LMR provizorie stabilită pentru ciupercile de cultură. Reziduurile respective rezultă din contaminarea încrucișată a ciupercilor de cultură cu paie tratate în mod legal cu mepiquat. Având în vedere concluziile autorității cu privire la riscul pentru consumatori, LMR pentru bureții negri de fag ar trebui stabilită la nivelul care corespunde celei de-a 95-a percentile pentru toate rezultatele eșantioanelor, menținând totodată LMR existentă pentru alte ciuperci de cultură. Respectiva LMR va fi revizuită; revizuirea va ține seama de informațiile disponibile la 31 decembrie 2022.

(14) În contextul aprobării substanței active florpirauxifen-benzil, o cerere privind LMR a fost inclusă în dosarul rezumativ în conformitate cu articolul 8 alineatul (1) litera (g) din Regulamentul (CE) nr. 1107/2009 al Parlamentului European și al Consiliului (3). Cererea respectivă a fost evaluată de statul membru în cauză în conformitate cu articolul 11 alineatul (2) din regulamentul respectiv. Autoritatea a evaluat cererea și a emis o concluzie a evaluării inter pares a substanței active din punctul de vedere al riscului utilizării ca pesticid, în care a recomandat stabilirea unei LMR care să acopere utilizarea reprezentativă pe orez în conformitate cu bunele practici agricole din Uniune (4).

(15) În contextul aprobării substanței active ABE-IT 56, autoritatea a concluzionat că este adecvată includerea acestei substanțe în anexa IV la Regulamentul (CE) nr. 396/2005 (5).

(16) 1-decanolul, alcoolii grași (6) și S-acidul abscisic (7) au fost incluși temporar în anexa IV la Regulamentul (CE) nr. 396/2005, în așteptarea finalizării procesului de evaluare în conformitate cu Directiva 91/414/CEE a Consiliului (8) sau cu Regulamentul (CE) nr. 1107/2009. Autoritatea a reevaluat aceste substanțe și a concluzionat că este adecvat să fie menținute permanent în anexa IV la Regulamentul (CE) nr. 396/2005 (9).

(17) În ceea ce privește piridabenul, mai multe LMR-uri au fost modificate prin Regulamentul (UE) 2019/90 al Comisiei (10). Regulamentul respectiv reduce LMR-urile pentru mai multe produse, inclusiv pentru tomate și vinete, până la limita de determinare, începând de la 13 august 2019. Din motive de securitate juridică, este oportun ca LMR-urile prevăzute de prezentul regulament pentru piridaben să se aplice începând cu aceeași dată.

(18) Pe baza avizelor motivate și a concluziilor autorității și ținând seama de factorii relevanți pentru subiectul în discuție, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(19) Prin urmare, Regulamentul (CE) nr. 396/2005 ar trebui modificat în consecință.

(20) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II, III și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 13 august 2019 în cazul LMR-urilor pentru piridaben.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 17 octombrie 2019. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the setting an import tolerance for 2,4-D in soyabeans (Aviz motivat privind stabilirea unei toleranțe la importuri pentru 2,4-D în boabele de soia). EFSA Journal 2019;17(4):5660.

Reasoned opinion on the modification of the existing maximum residue level for cyprodinil in Florence fennel (Aviz motivat privind modificarea limitelor maxime de reziduuri existente pentru ciprodinil în feniculul de Florența). EFSA Journal 2019;17(3):5623.

Reasoned opinion on the evaluation of confirmatory data following the Article 12 MRL review for dimethenamid-P (Aviz motivat privind evaluarea datelor de confirmare în urma revizuirii LMR-urilor pentru dimetenamid-P în conformitate cu articolul 12. EFSA Journal 2019;17(4):5663.

Reasoned opinion on the modification of the existing maximum residue level for fludioxonil in Florence fennel (Aviz motivat privind modificarea limitelor maxime de reziduuri existente pentru fludioxonil în feniculul de Florența). EFSA Journal 2019;17(4):5673.

Reasoned opinion on the modification of the existing maximum residue level for fluopyram in broccoli (Aviz motivat privind modificarea limitelor maxime de reziduuri existente pentru fluopiram în broccoli). EFSA Journal 2019;17(3):5624.

Reasoned opinion on the modification of the existing maximum residue level for mepiquat in cultivated fungi. (Aviz motivat privind modificarea limitei maxime de reziduuri existente pentru mepiquat în ciupercile de cultură). EFSA Journal 2019;17(6):5744.

Reasoned opinion on the evaluation of confirmatory data following the Article 12 MRL review for pendimethalin (Aviz motivat privind evaluarea datelor de confirmare în urma revizuirii LMR-urilor pentru pendimetalin în conformitate cu articolul 12. EFSA Journal 2018;16(10):5426.

Reasoned opinion on the evaluation of confirmatory data following the Article 12 MRL review for picolinafen (Aviz motivat privind evaluarea datelor de confirmare în urma revizuirii LMR-urilor pentru picolinafen în conformitate cu articolul 12. EFSA Journal 2018;16(11):5489.

Reasoned opinion on the evaluation of confirmatory data following the Article 12 MRL review for pyraflufen-ethyl (Aviz motivat privind evaluarea datelor de confirmare în urma revizuirii LMR-urilor pentru piraflufen-etil în conformitate cu articolul 12. EFSA Journal 2018;16(10):5444.

Reasoned opinion on the modification of the existing maximum residue levels for pyridaben in tomatoes and aubergines (Aviz motivat privind modificarea limitelor maxime de reziduuri existente pentru piridaben în tomate și vinete). EFSA Journal 2019;17(3):5636.

Reasoned opinion on the modification of the existing maximum residue level for trifloxystrobin in broccoli (Aviz motivat privind modificarea limitelor maxime de reziduuri existente pentru trifloxistrobin în broccoli). EFSA Journal 2019;17(1):5576.

(3) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(4) Conclusion on the peer review of the pesticide risk assessment of the active substance florpyrauxifen (variant assessed florpyrauxifen-benzyl) [„Concluzia cu privire la evaluarea inter pares a evaluării riscului utilizării ca pesticid a substanței active florpirauxifen (varianta evaluată florpirauxifen-benzil)”]. EFSA Journal 2018;16(8):5378.

(5) Conclusion on the peer review of the pesticide risk assessment of the active substance ABE-IT 56 (components of lysate of Saccharomyces cerevisiae strain DDSF623) [Concluzia evaluării inter pares a riscului utilizării ca pesticid a substanței active ABE-IT 56 (componente de lizat ale Saccharomyces cerevisiae tulpina DDSF623)]. EFSA Journal 2018;16(9):5400.

(6) Regulamentul (CE) nr. 839/2008 al Comisiei din 31 iulie 2008 de modificare a Regulamentului (CE) nr. 396/2005 al Parlamentului European și al Consiliului în ceea ce privește anexele II, III și IV privind conținuturile maxime aplicabile reziduurilor de pesticide din sau de pe anumite produse (JO L 234, 30.8.2008, p. 1).

(7) Regulamentul (UE) nr. 588/2014 al Comisiei din 2 iunie 2014 de modificare a anexelor III și IV la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime aplicabile reziduurilor de ulei de portocale, Phlebiopsis gigantea, acid giberelic, Paecilomyces fumosoroseus tulpina FE 9901, virusul poliedrozei nucleare Spodoptera littoralis, virusul poliedrozei nucleare Spodoptera exigua, Bacillus firmus I-1582, S-acid abscisic, acid L-ascorbic și virusul poliedrozei nucleare Helicoverpa armigera din sau de pe anumite produse (JO L 164, 3.6.2014, p. 6).

(8) Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (JO L 230, 19.8.1991, p. 1).

(9) Declarație privind substanțele active din pesticide care nu necesită o revizuire a limitelor maxime de reziduuri existente în temeiul articolului 12 din Regulamentul (CE) nr. 396/2005. EFSA Journal 2019;17(2):5591.

(10) Regulamentul (UE) 2019/90 al Comisiei din 18 ianuarie 2019 de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru bromuconazol, carboxin, oxid de fenbutatin, fenpirazamină și piridaben din sau de pe anumite produse (JO L 22, 24.1.2019, p. 52).